ུལ་ཞུགས་ཀྱིས་གང་བྱུང་ལམ་དུ་ལོང་བ་ཞིག་དགོས་ཤིང་། དེ་ཡང་བསྐྱེད་རྫོགས་གང་གི་སྐབས་སུ་བློས་བཅོས་ཏེ་བསྒོམ་པ་ནི་དཔེ། གདོད་ནས་རང་བཞིན་གྱིས་གྲུབ་པ་ནི་དོན་ཏེ་སེམས་ཉིད་འགགས་མེད་ཀྱི་འཆར་སྒོ་ཐམས་ཅད་བསྐྱེད་རིམ། ངོ་བོ་སྟོང་ཉིད་དུ་ཁྲིག་གེར་གནས་པ་རྫོགས་རིམ། དེ་གཉིས་གསར་དུ་བསྲེ་བསླད་མི་དགོས་པ་འབྲལ་མེད་ཟུང་འཇུག་ཏུ་གནས་པས་ངོ་བོ་གསལ་སྟོང་གཉིས་སུ་མེད་པ་ནི་དོན། རང་བཞིན་ཕུང་ཁམས་སྐྱེ་མཆེད་དུ་ཤར་བ་གདོད་ནས་ལྷ་ཡི་འཁོར་ལོར་དག་པ་ནི་བརྡ། དེ་ཉིད་མངོན་དུ་གྱུར་ཕྱིར་ལྷ་སྔགས་ཡེ་ཤེས་ཀྱི་རྣམ་པ་ལམ་དུ་བྱེད་པ་ནི་རྟགས་ཏེ། སྣང་སྲིད་གཞིར་བཞེངས་རང་བྱུང་གི་དཀྱིལ་འཁོར་ཞེས་ཡོ་ག་གསུམ་གྱི་རིམ་གཉིས་ཐམས་ཅད་དེའི་ཁོངས་སུ་མ་འདུས་པ་ཅི་ཡང་མེད་པས་བསྐྱེད་རྫོགས་ཀྱི་གནད་དེ་ལྟར་ངེས་པ་དང་། རྒྱུད་ལས། དངོས་གྲུབ་དངོས་གྲུབ་ཐོབ་པ་ནི། །སྔགས་ནི་བཟླས་པས་འགྲུབ་པ་ཡིན། ཞེས་གསུངས་པས། སྤྱིར་སྔགས་ཀྱི་མཚན་ཉིད། ངོ་བོ་བདེ་བར་གཤེགས་པའི་གསུང་ཡིག་འབྲུར་སྣང་བ། ངེས་ཚིག་བྱིན་རླབས་མངོན་དུ་འབྱིན་པས་སྔགས། དབྱེ་ན་རྒྱུ་མ་ནོར་རྩ་བའི་སྔགས། བསྐྱེད་པ་རྐྱེན་གྱི་སྔགས། བཟླས་པ་ལས་ཀྱི་སྔགས་དང་གསུམ་ལས་འདིར་ཕྱི་མ་སྟེ། སྔགས་བཟླ་བ་ལ། བུམ་དབང་དང་མཐུན་པའི་རྩོལ་བཅས་ཚིག་འབྲུའི་སྔགས། གསང་དབང་དང་མཐུན་པ་ལྷུན་གྲུབ་རང་བྱུང་གི་སྔགས། ཤེར་དབང་དང་མཐུན་པ་གསང་བ་སྐྱེ་མེད་རྡོ་རྗེའི་སྔགས། དབང་བཞི་པ་དང་མཐུན་པ་དེ་ཁོ་ན་ཉིད་སྤྲོས་བྲལ་བརྗོད་མེད་ཀྱི་སྔགས་རྣམས་དབང་པོ་དང་མཐུན་པ་ཉམས་སུ་ལེན་པར་གསུངས། རྩོལ་བཅས་ཀྱི་བཟླས་པ་ལའང་སྤྲོ་བསྡུས་བཟླས་པ། རྡོ་རྗེའི་བཟླས་པ་འགོག་བཟླས་སོགས་ཡོད་དེ། ཇི་སྐད་དུ། ཏིང་འཛིན་མེ་དང་འདྲ་བ་ལ། །བཟླས་བརྗོད་རླུང་དང་འདྲ་བས་བསྐུལ། ཅེས་ཏིང་ངེ་འཛིན་གསལ་ཞིང་བརྟན་པ་ནི་བུད་ཤིང་དང་མེའི་ས་བོན་རྒྱུ་རྐྱེན་འཛོམས་པ་ལ། གསང་སྔགས་སྐྱོན་དང་བྲལ་བས་བཟླས་བརྗོད་བྱེད་པ་ནི་བུད་ཤིང་འཛོམས་པ་རླུང་གིས་བསྐུལ་ན་ལྷག་པར་མེ་འབར་བ་བཞིན་བསྒྲུབ་བྱའི་འབྲས་བུ་ཤིན་ཏུ་མྱུར་བའི་ཐབས་མཆོག་ཡིན་ཞིང་། དེ་ཡང་ངག་བཟླས་ཀྱི་སྐབས་རིན་ཆེན་ཕྲེང་བ་ལས། བཟླས་པ་བྱེད་ཚེ་ལོང་གཏམ་ཀྱལ་ཁ་དང་༔ ཁྲོ་དང་འཐབ་དང་ཤག་དང་འཇུག་འཛིན་དང་༔ ཞུམ་དང་ལྷག་པའི་ང་རྒྱལ་རྣམ་པར་སྤངས༔ སྨྲ་དང་རྣམ་རྟོག་སྤྲོས་པ་རྣམ་པར་བཅད༔ ལྷ་དང་སྔགས་ལས་གཞན་ལ་མི་བསམ་མོ༔ ཞེས་པ་ལྟར་བཟླས་པའི་ཕན་ཡོན་ནི། དེ་ཉིད་ལས། ལན་གཅིག་ཙམ་ཡང་སྔགས་བརྗོད་ན༔ འདས་དང་འབྱུང་དང་འབྱུང་གང་ཡིན༔ གང་གི་ལྕེ་ལ་སྨྲ་འགྱུར་པ༔ དེ་དག་བདེན་པ་ཐོབ་པར་འགྱུར༔ ཞེས་སྤྱིར་སྔགས་ཀྱི་བདེན་པ་འགྲུབ་པས། བསྟན་སྲུང་མཐུ། ཚེ་མཐུད་བུ། ཟང་ཟིང་ནོར། མཆོག་གི་དངོས་གྲུབ་ཕུན་སུམ་ཚོགས་པ་འགྲུབ་པར་གསུངས་ལ། བྱེ་བྲག་ཕུར་པ་ལ། སྐུ་གསུང་ཐུགས་ཀྱི་རྟགས་བདུན་ཚན་གསུམ་སྟེ། སྐུ་ཡི་རྟགས་སུ། ཕུར་པ་འགུལ་བ། འཕར་བ། ལྡིང་བ། མེ་སྟག་འབྱུང་བ། འོད་འབྱུང་བ། དུ་བ་འབྱུང་བ། བཞད་པ་དང་བདུན། གསུང་གི་རྟགས་སུ་ཕུར་པ་ལས་སྒྲ་སྙན་པ། སྔགས་སྒྲ། གནམ་ལྕགས་ཀྱི་སྒྲ། འབྲུག་སྒྲ། རྔ་སྒྲ། ཅེ་སྤྱང་གི་སྒྲ། སྲིན་པོའི་ངུར་སྒྲ་དང་བདུན། ཐུགས་ཀྱི་རྟགས་སུ། ཏིང་ངེ་འཛིན་ལས་སུ་རུང་བ། ལས་བཞི་འགྲུབ་པ། ཚེ་ལ་དབང་བ། རིགས་ལྔ་མངོན་དུ་གྱུར་པ། ལྷ་རྣམས་གསལ་བ། སྲུང་མ་བྲན་དུ་ཁོལ་བ། རྟོགས་པ་འཆར་བར་གསུངས་ལ། བསྐྱེད་རྫོགས་ཀྱི་རྣལ་འབྱོར་ལ་བརྩོན་པས། དགྲ་གསུམ་སོད། བདུད་བཞི་ཆོམ། འགྲོ་དྲུག་གི་གཡང་ས་ཆོད། མི་སློབ་ཟུང་འཇུག་སྐུ་བཞི་ཡེ་ཤེས་ལྔ་མངོན་དུ་འགྱུར་བས་དད་བརྩོན་དྲག་པོས་གཞན་དུ་མ་ཡེངས་པ། སྣང་བ་ལྷ། ལྷ་རང་སེམས། སེམས་སྟོང་ཉིད། གྲགས་སྟོང་སྔགས་ཀྱི་རོལ་པར་ཤེས་པའི་ངང་ནས། གཞུང་ནས་འབྱུང་བའི་བསྙེན་སྒྲུབ་བཞི་ཡི་དམིགས་པའི་འཕྲོ་འདུ་ལ་རྩེ་གཅིག་ཉམས་སུ་ལེན་པར་ཞུ། «༈ སྒྲུབ་ཆེན་གྲོལ་སྐབས་ཕན་ཡོན་དང་འབྲེལ་བའི་མར་མེའི་སྨོན་ལམ་ནི། » དེ་ལྟར་ཕུན་སུམ་ཚོགས་པ་ལྔ་ཡི་གཞི་བཟུང་། བསྐྱེད་རྫོགས་ཡན་ལག་བཞི་ཡིས་གཞུང་བསྲངས། །ལག་ལེན་རྩིས་མགོ་ཚང་བས་ཁྲིགས་ལ་ཕབ་ནས། ཡང་ཕུར་གའུ་དམར་ནག་གི་ཚོམ་བུ་ཚོགས་སྒྲུབ་ཆེན་པོ་སྔོན་འགྲོ་དངོས་གཞི་རྗེས་བཅས་ཚང་བ་མཐའ་རྒྱས་སུ་གྲུབ་པ་སྟེ། དེ་ཡང་སྤྱིར་སངས་རྒྱས་གཉིས་པ་གུ་རུའི་གཏེར་ཆོས་ལ་དད་པ་ཐམས་ཅད་གུ་རུ་ཉིད་བོད་ལ་ཕེབས་སྐབས་སུ་ཞལ་གྱི་དཀྱིལ་འཁོར་མཐོང་བའི་སྐལ་ལྡན་ཡིན་པར་གསུངས་ཏེ། ཡེ་ཤེས་མཚོ་རྒྱལ་གྱི་ཞལ་ནས། མ་འོངས་པདྨའི་ཆོས་ལ་མོས་པ་ཀུན། །དེང་སང་གུ་རུའི་ཞལ་མཐོང་སྨོན་ལམ་བཏབ། །ཐམས་ཅད་ལས་ཅན་ཡིན་པས་དགའ་བ་སྒོམས། ཁོ་མོའི་ཚིག་འདི་རིན་ཆེན་གསེར་ལས་དཀོན། ཞེས་གསུངས་པ་དང་། གཞུང་ཚད་ལྡན་ནས་གསུངས་པ་ཚུལ་བཞིན་ཉམས་སུ་ལེན་པ་རྣམས་གུ་རུ་ཉིད་ཀྱི་བྱིན་རླབས་ཀྱི་རོལ་རྩལ་ཡིན་པར་ཡང་གསུངས་ཏེ། དགོངས་འདུས་ལུང་བསྟན་བཀའ་རྒྱ་མ་ལས། མདོར་ན་ཨོ་རྒྱན་ངས་བསྟན་ཆོས་རྣམས་ལ༔ གཞུང་བཞིན་སུ་དང་སུ་ཡིས་སྤྱོད་པ་ཀུན༔ ཐམས་ཅད་ང་ཡི་སྤྲུལ་པ་ཡིན་པར་ངེས༔ མ་འོངས་ཀུན་གྱི་ཡིད་གཉིས་ཐེ་ཚོམ་སྤོངས༔ གུས་པས་བཀུར་སྟེ་ཕུ་དུད་འབྲེལ་བ་ཞོག༔ ཅེས་གསུངས། ཁྱད་པར་སྒྲུབ་ཆེན་ལ་འབྲེལ་བ་བཞག་པའི་ཕན་ཡོན། ཨོ་རྒྱན་རིན་པོ་ཆེས་ཞལ་ནས། གསང་སྔགས་དོན་གྱི་སྙིང་པོ་འདི་ཁོ་ན། སྒྲུབ་ཆེན་འདི་ཡི་མཚན་ཙམ་སུ་གང་འཛིན། །ཨོ་རྒྱན་ང་དང་སྙིང་ཁྲག་གཅིག་ཏུ་འདྲེས། ཞེས་སོགས་དུ་མ་གསུངས་པ་དང་། ཁྱད་པར་རྡོ་རྗེ་ཕུར་པ་སྒྲུབ་ན། ཕུར་པ་མཁན་པོ་བཀྲ་ཤིས། ཕུར་པ་མཁན་པོ་དཔལ་ཆེ། ཕུར་པ་མཁན་པོ་ཚེ་རིང་། ཕུར་པ་མཁན་པོ་ནོར་ཕྱུག །ཕུར་པ་མཁན་པོ་འཁོར་རྒྱས། ཕུར་པ་མཁན་པོ་སྲིད་འཕེལ། ཕུར་པ་མཁན་པོ་མཐུ་ཆེ། ཕུར་པ་མཁན་པོ་མཐའ་བཙན། ཕུར་པ་མཁན་པོ་ཡོན་ཏན་བརྒྱད་དང་ལྡན། ཅེས་དང་ཡང་ཕུར་ལོ་རྒྱུས་ལས། ཨེ་མ་ཡང་ཟབ་འདི་ཉིད་བྱིན་རླབས་བཅུད་དུ་དྲིལ༔ ཕུར་པ་ཡིད་བཞིན་ནོར་བུ་སངས་རྒྱས་ལམ༔ ཕུར་པ་ཡིད་བཞིན་ནོར་བུས་དགོས་འདོད་འགྲུབ༔ ཕུར་པ་ཡིད་བཞིན་ནོར་བུ་ནོར་གྱིས་ཕྱུག༔ ཕུར་པ་ཡིད་བཞིན་ནོར་བུས་ཕྲིན་ལས་འགྲུབ༔ ཕུར་པ་ཡིད་བཞིན་ནོར་བུས་བར་ཆོད་སེལ༔ ཕུར་པའི་གདེང་ཚད་གྲུབ་པའི་ཇོ་མོ་ངས༔ བློ་ཕུགས་ཡིད་བཞིན་ནོར་བུ་འདི་ལ་གཏད༔ སོགས་རྒྱ་ཆེར་གསུངས་ཤིང་མདོར་ན། གནས་སྐབས་སུ་བྱང་ཆུབ་སྒྲུབ་པའི་ལམ་གྱི་བར་ཆད་ཐམས་ཅད་ཞི་ཞིང་ལས་བཞི་དང་གྲུབ་པ་བརྒྱད་སོགས་ཐུན་མོང་དང་མཆོག་གི་དངོས་གྲུབ་གཞི་འབྲས་དབྱེར་མེད་སྐུ་ལྔ་ཡེ་ཤེས་དགུ་ལྡན་དཔལ་ཆེན་པོ་རྡོ་རྗེ་གཞོན་ནུའི་གོ་འཕང་མངོན་དུ་བྱེད་པར་འགྱུར་ཏེ། སྐུ་ལྔ་ནི། རང་སེམས་གཞི་ཡི་རྡོ་རྗེ་གཞོན་ནུ་ཉིད། བགྲོད་པ་ལམ་གྱི་རྡོ་རྗེ་གཞོན་ནུ་ཐབས་ཤེས་གཉིས་མེད་དུ་གོམས་པས་མཐར་ཕྱིན་འབྲས་བུའི་རྡོ་རྗེ་གཞོན་ནུ་དག་པ་གཉིས་ལྡན་དུ་གྱུར་ཚེ་དེ་ལ་སྐུ་ལྔ་ལྷུན་གྱིས་གྲུབ་སྟེ། སེམས་སྤྲོས་པ་བྲལ་བ་ཆོས་སྐུ། དེའི་རོལ་པ་འགགས་མེད་དུ་ཤར་བ་ལོངས་སྐུ། དེ་ལ་གདུལ་བྱ་གཞན་སྣང་དུ་སྟོན་པ་སྤྲུལ་སྐུ། དེ་ལ་སྡུག་བསྔལ་མེད་པ་བདེ་བ་ཆེན་པོའི་སྐུ། དེ་རྣམས་དབྱེར་མེད་པ་ངོ་བོ་ཉིད་སྐུའོ། ཡེ་ཤེས་དགུ་ནི་གསལ་ལ་རྟོག་མེད་མེ་ལོང་ཡེ་ཤེས། མ་འདྲེས་གསལ་བ་སོར་རྟོག་ཡེ་ཤེས། ཐམས་ཅད་མཉམ་པ་མཉམ་ཉིད་ཡེ་ཤེས། དོན་ལ་མི་གཡོ་བ་ཆོས་དབྱིངས་ཡེ་ཤེས། ལྷུན་གྱིས་གྲུབ་པ་བྱ་གྲུབ་ཡེ་ཤེས། སྣང་ཚད་ཡེ་ཤེས་སུ་བརྡལ་བ་རང་བྱུང་ཡེ་ཤེས། རང་རིག་རིག་ཅིང་རྟོགས་པས་རིག་པ་རང་བྱུང་གི་ཡེ་ཤེས། ཅིར་སྣང་ཡེ་ཤེས་སུ་རྒྱས་ཐེབ་པས་སྣ་ཚོགས་གཉེས་མེད་རྒྱས་འདེབས་ཀྱི་ཡེ་ཤེས། དེ་ཐམས་ཅད་དོན་ལ་ཐ་སྙད་དང་བྲལ་བས་སྤྲོས་བྲལ་བསམ་མི་ཁྱབ་པའི་ཡེ་ཤེས་རྣམས་སུ་འགྲེལ་ཆེན་འབུམ་ནག་ཏུ་གསུངས་པ་བཞིན་ལས། དེ་ལྟ་བུའི་སྒྲུབ་པ་རྣལ་འབྱོར་རང་རང་གིས་ལོ་གསུམ་མཚམས་དམ་བཅས་པ་ལས་ཀྱང་ཚོམ་བུ་ཚོགས་སྒྲུབ་ཞག་བདུན་ཕན་ཡོན་ཆེ་སྟེ། རྒྱུད་གསང་བ་འདུས་པ་ལས། དད་བརྩོན་དྲག་པོས་བསྒྲུབ་གྱུར་ན། མཚམས་མེད་ལྔ་པོའི་སྤྱད་པས་ཀྱང་། དངོས་གྲུབ་ཐོབ་པ་གསང་སྔགས་ཁྱད། དམ་ལྡན་རྣམས་ལ་སྨོས་ཅི་དགོས། །ཞེས་གསུངས་པས་ཕན་ཡོན་དེ་ལྡན་གྱི། རྡོ་རྗེ་ཕུར་པའི་སྒྲུབ་པ་ལེགས་པར་གྲུབ་པ་ལ་དགའ་སྤྲོ་དད་མོས་ཡིད་ཆེས་དང་ལྡན་པས། རྡོ་རྗེ་རྒྱལ་པོ་དང་། རྒྱལ་ཐེབས། གཟུང་མ་མཆེད་ལྕམ་དཀྱིལ་འཁོར་གཅིག་ཏུ་འཚོགས་ཤིང་མར་མེ་གཅིག་ལ་བལྟས་པ་ཐམས་ཅད་གཅིག་གིས་གཅིག་ལ་ཁོང་ཁྲོ་ང་རྒྱལ་སྒྲོ་སྐུར་སོགས་ཀྱིས་དམ་ཚིག་ལ་སེལ་བསླད་མི་གཞུག་པར་ལྷ་དང་དཀྱིལ་འཁོར་གྱི་ཚུལ་དུ་ལྟ་དགོས་པ་དང་། འདི་ནས་བྱང་ཆུབ་མ་ཐོབ་བར་དུ་དམ་ཚིག་རྡོ་རྗེ་ལུ་གུ་རྒྱུད་གཅིག་ཏུ་སྦྲེལ་བས་རྣམ་ཀུན་འབྲལ་མེད་སྲོག་གིས་བསྡུས་པའི་ལྷའི་ཚོམ་བུ་འཁོད་ཅིང་། ཚོམ་བུ་ཚོགས་སྒྲུབ་ཀྱི་དགེ་བའི་ལས་ཆེན་པོ་བསགས་པའང་དོན་ཡོད་པར་བགྱི་བའི་སླད་དུ་མར་མེ་སྨོན་ལམ་གདབ་པའི་སྐབས་སུ་བབ་པ་སྟེ། དེ་ཡང་རྫོང་ཕྲང་ལས། སངས་རྒྱས་ཀུན་གཞི་སྤྲོས་པ་མེད་པའི་དབྱིངས། །ཐིག་ལེ་ཆེན་པོ་མ་བཅོས་ལྷུན་གྲུབ་དང་། །སྐྱེ་འགག་མེད་པ་བྱང་ཆུབ་སེམས་ཀྱི་དོན། །ཡེ་ཤེས་མར་མེ་སྟོང་རྩར་ཤར་བའོ། ཞེས་གསུངས་པ་ལྟར་བྱང་ཆུབ་ཀྱི་སེམས་དངོས་པོའི་གཟུགས་དང་བྲལ་བ། ཁྱད་ཆོས་དྲུག་ལྡན་ཡེ་ཤེས་ཀྱི་འོད་ཕུང་དུ་འབར་ཞིང་གཞོན་ནུ་བུམ་སྐུའི་ཚུལ་དུ་བཞུགས་པ་ནི་མཚོན་བྱ་དོན་གྱི་མར་མེ། གཞི་ལ་གཞི་སྣང་དུ་གཡོས་ཏེ་ལྷུན་གྲུབ་རང་སྣང་གི་སྒོ་ནས་ཤར་ལུགས་ཆེན་པོ་བརྒྱད་ཀྱིས་འཁོར་འདས་ཀྱི་སྣང་བ་སྣ་ཚོགས་སུ་སྣང་བ་མཚོན་པ་བརྡ་ཡི་མར་མེ། རྒྱུ་སྐུ་དང་ཡེ་ཤེས། རྐྱེན་འོད་དང་ཁ་དོག །བྱེད་ལས་སྒྲོན་མ་བཞིར་སྨིན་ཏེ་འཁོར་ལོ་བཞིའི་དབུས་སུ་སྙིང་པོའི་འོད་གསལ་ཐིག་ལེ་ཆེན་པོ་དང་། སྤྱི་བོ་ནས་རྟོག་པ་མེད་པའི་སྐུ་འཆར་བ་ནི་མཚོན་བྱེད་རྟགས་ཀྱི་མར་མེ་སྟེ། དེ་དག་རྟེན་ཅིང་འབྲེལ་འབྱུང་གི་དབང་གིས་སྣང་གསལ་མར་མེ་འདི་ཡི་མཚོན་བྱེད་དུ་བྱས། མེ་ལོང་ཡེ་ཤེས། སོར་རྟོག་ཡེ་ཤེས། མཉམ་ཉིད་ཡེ་ཤེས། ཆོས་དབྱིངས་ཡེ་ཤེས། བྱ་གྲུབ་ཡེ་ཤེས་བརྡལ་བ་རང་བྱུང་ཡེ་ཤེས། རིག་པ་རང་བྱུང་ཡེ་ཤེས། རྒྱས་འདེབས་ཡེ་ཤེས། བསམ་མི་ཁྱབ་པའི་ཡེ་ཤེས་ཏེ་ཡེ་ཤེས་ཆེན་པོ་རྣམ་པ་དགུ་ཡི་སྣང་བས་ཉོན་མོངས་དགུ་ཡི་མུན་ཁང་བཅོམ། རྒྱུ་དྲུག་འཁོར་བའི་སྒོ་རྩད་ནས་བཅད། རྡོ་རྗེ་ཁྲོ་རྒྱལ་རྣམས་ཀྱི་ཞལ་མཐོང་། རང་བྱུང་སྣང་བ་བཞི་ཡི་ཤུལ་མཚོན། རིག་སྟོང་ཁྱབ་བརྡལ་ཆེན་པོས་རྒྱབ་སྐྱོར། རང་གྲོལ་སྤྱོད་པ་ཅོག་བཞག་གིས་མཐའ་བརྟེན་ཏེ། བགྲོད་བྱ་ལམ་ལྔ་ས་བཅུ་བགྲོད་དུ་མེད་པའི་ཚུལ་གྱིས་དྭང་སྲོག་ཐིག་ལེ་ཆེན་པོར་སྲིད་གསུམ་ཡོངས་དག་གི་ཀློང་དམ་པར་བགྲོད་ནས། ཆོས་ཐམས་ཅད་བྱ་རྩོལ་གཉིས་མེད་ཀྱི་ཀློང་དུ་གདོད་ནས་སྐྱེ་འགག་འཕོ་བྲལ་གཞི་རྫོགས་ལྷུན་གྲུབ་ཆེན་པོར་གདེང་ཆེན་ཐོབ། དབུགས་ཆེན་འབྱིན། རྩལ་ཆེན་རྫོགས་པའི་ཐུགས་འདུན་རྩེ་གཅིག་པ་མཛད་ནས་སྨོན་ལམ་གྱི་རྗེས་ཟློས་གནང་བར་ཞུ། ཧཱུྃ། དུར་ཁྲོད་གསང་བ་མཆོག་«སོགས་ཤིས་བརྗོད་རྒྱས་པར་སྤེལ་བས་ལས་མཐའ་རྒྱས་སུ་བྱའོ། སླར་སྨྲས་པ། དུས་གསུམ་མཁྱེན་པ་ཨོ་རྒྱན་ཆེན་པོའི་ཀྱང། །ཡང་དག་སྒྲུབ་པའི་མཆོག་གི་དངོས་གྲུབ་བརྙེས། །ཕུར་པས་བར་ཆད་གཡུལ་རྒྱལ་དོན་གཉིས་གྲུབ། །གསུང་ཕྱིར་ཐུགས་དམ་ལྷ་གཅིག་འདི་ཉིད་ངེས། །བསམ་ཡས་ས་བཏུལ་བསྟན་པའི་སྒྲོན་མེ་སྦར། །མཚོ་རྒྱལ་ལ་སོགས་གང་གི་རྗེས་འཇུག་ཕལ། །ཐུགས་དམ་འདིར་མཛད་མཆོག་ཐུན་གྲུབ་པ་མང་། །དེ་ཕྱིར་འདི་ཉིད་ཞལ་དྲོ་བྱིན་ཆེན་རྨད། ཁྱད་པར་ཡང་ཕུར་སྦྲག་སྒྲུབ་བརྒྱ་རྩ་བརྒྱད། མཛད་ཅིང་སྦས་པར་བཀའ་གཏེར་ལུང་མང་ཡང་། །གྭའུ་དམར་ནག་ཉི་ཟླ་ཁ་སྦྱོར་བ། །འདི་ལས་ས་སྟེང་ཐོན་པ་ཉུང་བར་སྙམ། །འདི་བཞིན་བསྙེན་ཅིང་ཚོགས་སུ་སྒྲུབ་པ་ཡི། །སྐལ་བཟང་འདིའང་ཚེ་སྔོན་ལེགས་བྱས་དང་། །སྨོན་ལམ་དག་འབྲས་གདོན་མི་ཟ་བའི་ཕྱིར། །ཚུལ་འདི་བསམ་བཞིན་སྤྲོ་དགའ་མི་སྐྱེ་སུ། །དེ་སླད་ཕུར་སྒྲུབ་ཉེར་མཁོའི་སྟོང་ཐུན་ཞིག །བྲི་འདུན་ཡང་ཡང་ཤར་ཡང་ལེ་ལོའི་གཡེང་། །འོན་ཀྱང་འཕེན་སྤྲུལ་བསྟན་འཛིན་འགྱུར་མེད་དང་། །དམ་པའི་གྲོགས་ཀྱིས་བསྐུལ་ངོར་འདི་ཉིད་བྲིས། །དེ་ཡང་སྔོན་བྱོན་གོང་མའི་བཞེད་པའི་སྲོལ། །ཚད་ལྡན་སྟོང་ཐུན་རྣམས་ལས་བཏུས་བྱས་ནས། །རང་གཞུང་ཁྱད་ཆོས་ཕྱག་ལེན་སྡེབ་ཁུལ་ཀྱང་། །མ་འབྲེལ་ནོར་འཁྲུལ་མཆིས་ན་སྙིང་ནས་འཆག །འདི་ལས་བྱུང་བའི་དགེ་ཚོགས་སིལ་མའི་ཆབ། །རྒྱལ་སྲས་སེམས་དཔའི་ལེགས་སྔོས་གངྒའི་རྒྱུན། །སྡེབས་ནས་སྐུ་བཞིའི་རྒྱ་མཚོ་དང་འདྲེས་ཏེ། །དོན་གཉིས་མཐར་་ཕྱིན་སྐུ་གཉིས་མངོན་གྱུར་ཤོག །སྒོ་གསུམ་མི་ཤིགས་རྡོ་རྗེའི་གདེངས་དང་ལྡན། །སྐྱེ་འཆི་བགྲེས་རྒུད་བྲལ་བའི་གཞོན་ནུ་དཔལ། །ཐོབ་ནས་རྣམ་བཞི་ཐབས་མཁས་ཕྲིན་ལས་ཀྱིས། །བསྟན་འགྲོའི་དོན་ཀུན་འགྲུབ་པའི་བཀྲ་ཤིས་ཤོག །བླ་མེད་ཡང་ཕུར་གྭའུ་དམར་ནག་ལས། སྟོང་ཐུན་གཟུང་འཛིན་བདུད་བཞི་ཀླད་འགེམ་རྡོ་རྗེ་ཁྲོས་པའི་གད་རྒྱངས་ཞེས་བྱ་བ་འདི་བཞིན་བྲིས་འདུན་གྱི་སྔར་ལན་གཉིས་བྲིས་པ་གློག་ཀླད་རྒྱ་མཚོར་དིམ་པ་ལ་རྗེས་གཅོད་པའི་རྐྱལ་རྩལ་གྱི་འཕོངས་ཏེ་རེ་ཞིག་བཏང་སྙོམས་སུ་ལུས་པར་ཡང་ཕུར་ཡོངས་རྗོགས་དཔེ་སྐྲུན་བྱེད་པའི་བཤོལ་འདེབས་སུ་གྱུར་ཡོད་ཚུལ་དང་འཕྲལ་དུ་བྲིས་ནས་བསྐུར་རོགས་ཞེས་འཕེན་སྤྲུལ་བསྟན་འཛིན་འགྱུར་མེད་དང་གནམ་ལྕགས་མཁན་པོ་གཅུང་ངག་དབང་དགེ་ལེགས་ནས་དྲག་བསྐུལ་གནང་བས་སྔར་ཁོ་བོའི་བྱས་པའི་བླ་མ་དྲག་པོའི་སྟོང་ཐུན་དང་འབྲི་གུང་ལམ་མཁྱེན་རྒྱལ་པོའི་མཛད་པ་ཕུར་པའི་སྟོང་ཐུན་བཅས་ལ་གཞི་བཅོལ་རང་གཞུང་ཁྱད་ཆོས་རྩལ་འདོན་གྱིས་ཨ་རི་མང་སྡེ་གཅིག་དྲིལ་གི་མངའ་སྡེ་མོང་ཀྲན་ན་ཞེས་པའི་ནང་གནས་ཨེ་ཝྃ་གསང་སྔགས་གླིང་ཆོས་ཚོགས་སུ་རང་གནས་སྤྱིལ་བུར་རབ་བྱུང་རི་ཟླའི་ཤིང་ཕོ་བྱ་ཡི་ལོ། ཆུ་སྟོད་ཟླ་བའི་ཚེས་གསུམ་ལ་གྲུབ་པར་བགྱིས་པའི་དགེ་བས་གནམ་ལྕགས་རྡོ་རྗེའི་རིང་ལུགས་